În cadrul Congresului Partidului Popular European desfășurat la București, liderul conservator francez Michel Barnier a refuzat să sprijine candidatura Ursulei von der Leyen pentru un al doilea mandat la conducerea Comisiei Europene.
Partidul Popular European (PPE) este așteptat să o sprijine masiv pe Von der Leyen ca principal candidat pentru alegerile europene din iunie, printr-un vot considerat deja o concluzie inevitabilă, cu excepția conservatorilor francezi.
"Mă voi abține", a declarat Barnier jurnaliștilor la congresul EPP. Întrebat dacă are vreun alt candidat în minte, a spus, potrivit Politico: "Nu voi face alte comentarii, v-am spus poziția mea."
Fostul negociator pentru Brexit al UE a catalogat decizia Ursulei von der Leyen de a participa la un eveniment organizat de partidul președintelui francez Emmanuel Macron în octombrie anul trecut drept "inexplicabilă" și "de neînțeles". "A venit să lanseze campania unei liste concurente", a spus Barnier.
Pentru a obține susținerea oficială a Consiliului European pentru un al doilea mandat la conducerea celei mai puternice instituții a UE, von der Leyen va avea nevoie de sprijinul lui Macron.
Barnier, care a încercat fără succes pentru a fi candidatul principal al PPE împotriva lui Jean-Claude Juncker, în 2014, a caracterizat palmaresul Ursulei von der Leyen drept unul mixt.
"S-a permis dezvoltarea unei confruntări inutile și periculoase între producția agricolă și mediul înconjurător", a spus el, o nemulțumire comună printre cei de centru-dreapta, care caută voturi în zonele rurale.
Barnier a afirmat că agricultorii au fost "pedepsiți" în țări precum Germania, Franța și România timp de aproximativ 10 ani.